text: 200 Danfoss-ansatte nedlægger arbejdet 
  13 maj 2014 kl. 12.22
  Strid om løn har ført til arbejdsnedlæggelser på Danfoss-virksomheden Power Solution.
  De 200 medarbejdere på dagholdet på virksomheden Danfoss Power Solution, tidligere Sauer-Danfoss, har tirsdag eftermiddag nedlagt arbejdet.
  Medarbejderne på virksomheden, som ligger i Nordborg på Als, er utilfredse med ledelsens udspil i de lønforhandlinger, som for øjeblikket foregår på virksomheden.
  Ifølge tillidsmand Jan Lorentzen er medarbejderne utilfredse med, at ledelsens tilbud er dårligere, end det funktionærerne har fået de seneste to år. Desuden vil medarbejderne kun lave en aftale for ét år, mens ledelsen vil lave en treårig aftale.
  Arbejdsnedlæggelsen kan blive endnu større, hvis aftenholdet og natholdet på virksomheden tilslutter sig kollegerne på dagholdet. Det vil i givet fald betyde, at i alt 550 medarbejdere har nedlagt arbejdet. Tillidsmanden vil dog ikke udtale sig om sandsynligheden for dette.
  Ifølge TV SYDs oplysninger mødes medarbejderne på dagholdet igen onsdag morgen klokken syv.
  